[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 4.1.2005

COM(2004) 846 τελικό

2002/0254 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την

Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με την ποιότητα των υδάτων κολύμβησης

2002/0254 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟσύμφωνα με το άρθρο 251, παράγραφος 2, δεύτερο εδάφιο της συνθήκης EKσχετικά με την

Κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με την ποιότητα των υδάτων κολύμβησης

Διαδικασία

Η πρόταση COM(2002) 581 τελικό διαβιβάστηκε στο Ευρωπαϊκό Κοινοβούλιο και το Συμβούλιο σύμφωνα με τη διαδικασία συναπόφασης που προβλέπει το άρθρο 175 παράγραφος 1 της συνθήκης ΕΚ.

Η Ευρωπαϊκή Οικονομική και Κοινωνική Επιτροπή γνωμοδότησε στις 19 Ιουνίου 2003.

Η Επιτροπή των Περιφερειών γνωμοδότησε στις 9 Απριλίου 2003.

Το Ευρωπαϊκό Κοινοβούλιο γνωμοδότησε σε πρώτη ανάγνωση, στις 21 Οκτωβρίου 2003.

Μετά από τη γνώμη του Ευρωπαϊκού Κοινοβουλίου και σύμφωνα με το άρθρο 250 παράγραφος 2 της συνθήκης ΕΚ, η Επιτροπή ενέκρινε τροποποιημένη πρόταση (COM (2004) 245) τελικό στις 5 Απριλίου 2004.

Μετά από τη γνώμη του Ευρωπαϊκού Κοινοβουλίου και σύμφωνα με το άρθρο 250 παράγραφος 2 της συνθήκης ΕΚ, το Συμβούλιο κατέληξε σε πολιτική συμφωνία για κοινή θέση στις 28 Ιουνίου 2004. Tο Συμβούλιο ενέκρινε ομόφωνα την κοινή θέση στις στις 20 Δεκεμβρίου 2004.

ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η πρόταση της Επιτροπής αποσκοπούσε στην αντικατάσταση της ήδη υφιστάμενης οδηγίας για τα ύδατα κολύμβησης η οποία είχε εκδοθεί το 1976. Η οδηγία αυτή, μολονότι αποδείχθηκε ιδιαίτερα επιτυχής όσον αφορά την προαγωγή αυστηρών προτύπων για τα ύδατα κολύμβησης, θεωρείται ξεπερασμένη και αντιπροσωπευτική την κατάσταση των τεχνικών και επιστημονικών γνώσεων των μέσων της δεκαετίας του ’70. Η πρόταση της Επιτροπής κατέστησε αυστηρότερα τα υποχρεωτικά μικροβιολογικά πρότυπα και εκσυγχρόνισε το καθεστώς διαχείρισης και παρακολούθησης.

ΣΧΟΛΙΑ ΤΗΣ ΕΠΙΤΡΟΠΗΣ

Γενικά σχόλια

Η Επιτροπή ενέκρινε πλήρως, εν μέρει ή επί της αρχής, 22 από τις 37 τροπολογίες που πρότεινε το Ευρωπαϊκό Κοινοβούλιο κατά την πρώτη ανάγνωση. 17 από τις εν λόγω 22 τροπολογίες ενσωματώθηκαν στην κοινή θέση.

Η Επιτροπή ενέκρινε όλες τις τροπολογίες οι οποίες είχαν ως στόχο την περαιτέρω αποσαφήνιση του κειμένου και την βελτίωση των πληροφοριών που παρέχονται στο κοινό ή της διαχειριστικής αποτελεσματικότητας.

Η Επιτροπή απέρριψε, πρωτίστως, τροπολογίες που διεύρυναν το πεδίο εφαρμογής της οδηγίας ή που ενδεχομένως θα οδηγούσαν σε αλληλεπικαλύψεις με την οδηγία πλαίσιο για το νερό.

Λεπτομερή σχόλια

Οι τροπολογίες του Κοινοβουλίου που ενέκρινε η Επιτροπή και ενσωματώθηκαν πλήρως ή εν μέρει στην κοινή θέση.

Οι εξής τροπολογίες οι οποίες είχαν γίνει αποδεκτές εν μέρει ή πλήρως από την Επιτροπή ενσωματώθηκαν στην κοινή θέση: τροπολογίες αριθ. 10, 11, 15, 17, 18, 20, 21, 23, 24, 25, 26, 28, 32, 34, 35, 52 και 57.

Τροπολογίες του Κοινοβουλίου που εγκρίθηκαν από την Επιτροπή αλλά δεν ενσωματώθηκαν στην κοινή θέση.

Η τροπολογία 6 αφορά αποσαφήνιση μέρους του ορισμού των "υδάτων κολύμβησης". Μετά από την αναδιατύπωση του άρθρου 1 και του άρθρου 2 στην κοινή θέση η εν λόγω, τροπολογία δεν είναι πλέον σκόπιμη.

Η τροπολογία 29 αφορά την τροποποίηση των αναλυτικών μεθόδων που αναφέρονται στο παράρτημα Ι. Η τροπολογία κατά τα φαινόμενα, καθιστά υποχρεωτική την τροποποίηση των διαδικασιών δοκιμής και προϊόν απόφασης που συναρτάται με τις υπάρχουσες ανάγκες. Η Επιτροπή δέχεται την επιθυμία των κρατών μελών να διατηρηθεί η λέξη “may” (δύναται) και να μην αντικατασταθεί από τη λέξη “shall” (θα) όπως είχε ζητήσει το Κοινοβούλιο.

Η τροπολογία 30 αφορά την υποχρεωτική καθιέρωση παραμέτρων σχετικά με τους ιούς που αποτελούν σοβαρούς μικροβιολογικούς ρύπους αλλά για τους οποίους δεν υφίστανται ακόμη αξιόπιστες μέθοδοι δοκιμών. Η Επιτροπή επικρότησε την εν λόγω τροπολογία και άρχισε ήδη ερευνητικό πρόγραμμα με στόχο την ανάπτυξη αξιόπιστων μεθόδων δοκιμής για την ανίχνευση και τη μέτρηση των επιπέδων των ιών στο νερό. Βάσει των αποτελεσμάτων του εν λόγω προγράμματος, η Επιτροπή προτίθεται να διατυπώσει κατάλληλες προτάσεις. Η καθιέρωση υποχρεωτικών παραμέτρων για τους ιούς στην οδηγία δεν αποτελεί μέρος της κοινής θέσης αλλά, η Επιτροπή δεδομένου ότι διαθέτει δικαίωμα πρωτοβουλίας, είναι ελεύθερη ανά πάσα στιγμή να υποβάλλει ανάλογες προτάσεις.

Η τροπολογία 31 αφορά την καθιέρωση κριτηρίου αξιολόγησης για τα "αρνητικά αποτελέσματα δοκιμής" στο παράρτημα 1 της αρχικής πρότασης της Επιτροπής σχετικά με το φυτοπλαγκτόν. Δεδομένου ότι η εν λόγω παράμετρος δεν αποτελεί πλέον αντικείμενο διαπραγματεύσεων, η τροπολογία κατέστη περιττή.

Η τροπολογία 75 αφορά τις χρησιμοποιούμενες υπολογιστικές μεθόδους για την αντιμετώπιση του προβλήματος των αναξιόπιστων δειγμάτων. Ωστόσο, με τις διατάξεις που καθιερώνει πλέον το παράρτημα ΙΙ σχετικά με την εξαίρεση των δειγμάτων, ανάλογες διαδικασίες δεν κρίνονται πλέον απαραίτητες.

Τροπολογίες του Κοινοβουλίου που απορρίφθηκαν από την Επιτροπή αλλά ενσωματώθηκαν στην κοινή θέση.

Η τροπολογία 54 αφορά τη δυνατότητα μεταβολής της προγραμματισμένης ημερομηνίας δειγματοληψίας κατά συν πλην τέσσερις ημέρες. Στο πλαίσιο του συνολικού πακέτου της κοινής θέσης, η Επιτροπή αποδέχεται αυτή την επιπλέον ελαστικότητα.

Επιπλέον μεταβολές που επέφερε το Συμβούλιο στην πρόταση

Η κοινή θέση περιλαμβάνει μεγάλο αριθμό μεταβολών σε σύγκριση με την αρχική πρόταση της Επιτροπής. Ως προς την παρουσίαση, το κείμενο απλοποιήθηκε, με τη συγχώνευση πολλών από τα αρχικά άρθρα. Ωστόσο, διατηρήθηκαν όλα τα βασικά στοιχεία της αρχικής πρότασης της Επιτροπής.

Επί της ουσίας, οι πλέον σημαντικές αλλαγές στην κοινή θέση συγκριτικά προς την αρχική θέση, αφορούν την αξιολόγηση και την ταξινόμηση της ποιότητας των υδάτων κολύμβησης, όπως προβλέπεται στο άρθρο 4 και στα παραρτήματα Ι και ΙΙ της κοινής θέσης.

Κριτήρια ταξινόμησης: Η κοινή θέση καθιερώνει μια τέταρτη κατηγορία ταξινόμησης, υπό τον τίτλο "ικανοποιητική" (ποιότητα) η οποία καθίσταται το υποχρεωτικό πρότυπο προς το οποίο επιβάλλεται να ανταποκριθούν τα κράτη μέλη. Το πρότυπο αυτό βασίζεται σε τιμή 90%, αντί της τιμής 95%. Το επίπεδο προστασίας που εξασφαλίζει το ποιοτικό πρότυπο το οποίο αντιστοιχεί στον χαρακτηρισμό "ικανοποιητική" (ποιότητα) είναι χαμηλότερο από τον αντιστοίχως εξασφαλιζόμενο από τον χαρακτηρισμό "καλή" (ποιότητα) στην αρχική πρόταση της Επιτροπής.

Πρότυπα για γλυκά νερά: Η κοινή θέση καθιερώνει διαφορετικά πρότυπα για την ποιότητα των γλυκών και των παρακτίων υδάτων. Η αρχική πρόταση της Επιτροπής προέβλεπε μια μόνο δέσμη προτύπων για όλα τα ύδατα κολύμβησης.

Προθεσμία συμμόρφωσης προς τα πρότυπα: Η κοινή θέση επιβάλλει συμμόρφωση προς τα υποχρεωτικά πρότυπα (ήγουν προς τον χαρακτηρισμό "ικανοποιητική" (ποιότητα)) το αργότερο έως το 2015. Η αρχική πρόταση της Επιτροπής προέβλεπε την υποχρεωτική συμμόρφωση προς τον χαρακτηρισμό "καλή" (ποιότητα) περίπου έως το 2009/2010.

Απόρριψη (εξαίρεση) δειγμάτων : Για να μη συνυπολογίζονται υπερβολικά οι επιπτώσεις των συμβάντων βραχυπρόθεσμης ρύπανσης, η κοινή θέση (παράρτημα ΙΙ) επιτρέπει την εξαίρεση 15% όλων των δειγμάτων ύδατος.

Λιγότερες παράμετροι : Στο παράρτημα Ι της κοινής θέσης εξαλείφθηκαν όλες οι παράμετροι, εκτός εκείνων που αφορούσαν τις μικροβιολογικές προσμείξεις. Οι διατάξεις σχετικά με άλλους τύπους ρύπανσης περιλαμβάνονται πλέον στο άρθρο 8 και 9.

Συμπέρασμα

Η πρόταση συζητήθηκε κατά τη διάρκεια τριών Προεδριών και το κύριο εμπόδιο για την επίτευξη συμφωνίας υπήρξε πάντοτε η αυστηρότητα των προτύπων για την ποιότητα των υδάτων. Μεγάλο μέρος των κρατών μελών ανησυχούσαν επειδή θεωρούσαν ότι η αρχική πρόταση της Επιτροπής δεν ήταν ρεαλιστική και ότι τα εξ αυτής οφέλη όσον αφορά τη βελτίωση της δημόσιας υγείας θα ήταν δυσανάλογα περιορισμένα ως προς το κόστος.

Η Επιτροπή θα προτιμούσε να είχαν διατηρηθεί τα ποιοτικά πρότυπα που καθόριζε η αρχική πρόταση. Ωστόσο, η Επιτροπή επιθυμεί επίσης σφόδρα να εξασφαλίσει την ενημέρωση της αρχικής οδηγίας, που χρονολογείται από το 1976, ώστε επιτέλους να καθιερωθούν: i) αποτελεσματικότερες διαχειριστικές προσεγγίσεις για τις κολυμβητικές περιοχές, ii) βελτιωμένες διατάξεις για την παροχή πληροφοριών στο κοινό και iii) βελτιωμένα καθεστώτα παρακολούθησης τα οποία να επικεντρώνονται στους πραγματικούς κινδύνους για την υγεία.

Η Επιτροπή θεωρεί ότι η κοινή θέση συνιστά ουσιαστική βελτίωση των ρυθμίσεων που προέβλεπε η ήδη υφιστάμενη οδηγία και κατά συνέπεια είναι σε θέση να την υποστηρίξει. Η Επιτροπή αναγνωρίζει ότι, ιδίως στα γλυκά ύδατα, το επίπεδο προστασίας που εξασφαλίζεται με τα νέα πρότυπα εξακολουθεί να προκαλεί έντονο προβληματισμό και ως εκ τούτου έχει αναλάβει τη δέσμευση να αντιμετωπίσει τις ανησυχίες αυτές με δράση επιμερισμένου κόστους του 6ου Προγράμματος Πλαίσιο. Η Επιτροπή προέβη σε δήλωση για το θέμα αυτό, η οποία καταχωρίστηκε στα πρακτικά του Συμβουλίου (βλ. παράρτημα).

ΠΑΡΑΡΤΗΜΑ I

Δήλωση της Επιτροπής

Η αρχική πρόταση της Επιτροπής προέβλεπε υποχρεωτικά πρότυπα για την ποιότητα του ύδατος, τα οποία ήταν αυστηρότερα από τα συμφωνηθέντα από το Συμβούλιο στο τελικό κείμενο. Ωστόσο, η Επιτροπή αναγνωρίζοντας ότι η ήδη υφιστάμενη οδηγία, που εξεδόθη το 1976, χρειάζεται επειγόντως ενημέρωση δύναται να αποδεχθεί το κείμενο της Προεδρίας, δεδομένου ότι συνολικά αποτελεί ουσιαστική βελτίωση των ήδη υφιστάμενων ρυθμίσεων. Η Επιτροπή θεωρεί ότι επιδημιολογικές και άλλες επιστημονικές μελέτες θα μπορούσαν να βελτιώσουν περαιτέρω την κατανόηση των κινδύνων για την υγεία που σχετίζονται με τις κολυμβητικές δραστηριότητες, ιδίως σε ό,τι αφορά τα γλυκά ύδατα. Κατά συνέπεια, η Επιτροπή προτίθεται να διενεργήσει επιστημονική έρευνα, της οποίας τα αποτελέσματα θα είναι διαθέσιμα το αργότερο το 2008. Εάν η εν λόγω επιστημονική μελέτη δημιουργήσει προβληματισμό σε ό,τι αφορά τα προτεινόμενα πρότυπα, η Επιτροπή θα καταθέσει, εφόσον κριθεί αναγκαίο, τις δέουσες προτάσεις.